偈颂一百三十三首
作者：释法薰
朝代：宋

云门一棒，高峰三拜。一家不知一家，各自保守疆界。高峰方丈，内外皆空。垂钩四海，只钓狞龙。衲僧公验，突出难辨。手眼通身，只得一半。有大圣人，出现世间。不言而化，无为而治。节逢瑞庆，万国欢声。金轮永御三千界，玉叶长敷亿万春。晷运推移，日南长至。佛法世法，因行掉臂。高峰更嘱诸人，第一莫眠冷地。一径直，二周遮。衲僧会得，万别千差。庭前闲放目，春尽尚馀花，老胡不合过流沙。善财采，文殊用。杀人活人，临机变弄。直须亲看海龙宫，莫看目前波浪涌。莲花荷叶，意在言前。神仙妙诀，父子不传。大道体宽，无易无难。相头买帽，此土西天。五祖鹁鸠啼，当机直下提。隔山寻蚁迹，能有几人知。八月秋，何处热。杜衲僧，犹未瞥。三更半夜眼闻，天上如何拣月。一日日，一时时，口如鼻，眼似眉。左搓芒绳缚鬼子，倒将蒿箭射须弥。新年佛法，一切成现。明去暗来，三头两面。灵利衲僧，犹隔一线。更问如何，脑后拔箭。指天指地，小儿子戏。无可慇勤，浇杓恶水。九夏安居，眉毛厮结。一人发真归源，十方虚空迸裂。佛祖真机，曾无准的。钩锁连环，刀挑不出。石田有个道处，未必诸人委悉。摩诃般若波罗蜜，甚深般若波罗蜜。东弗于逮，西瞿耶尼。清清之水，游鱼自迷。庭开金菊宿根生，来雁新闻一两声。犹握金鞭问归客，夜深谁共御街行。东去亦是上座，西去亦是上座。提水放火，看风使舵。七出八没，儒雅风流。几度黑风翻大海，何曾覆却钓鱼舟。老倒慈明为指迷，钓丝绞水出群机。时人贪看芦花白，不见沙鸥隔岸飞。棒喝齐施，雷奔电掣。本参事中，总没交涉。没交涉，有来由，昨夜三更失却牛。乳源言中藏剑戟，这僧奸里放痴憨。西来的的意，斫额望扶桑。去却一，拈得七。通天大路，万重铁壁。枫桥心肝五脏，一时剖出。臭骨头，信彩掷。百千万种神通，只消道个不必。云月是同，溪山各异。拽新罗与占波斗额，跛脚阿师犹落第二。东西南北，甚处得来。好是明明说，从教鸭听雷。识得心，山岳沉。握金成土，握土成金。脚后脚前，见成行货。少室峰前，交点不过。解语非干舌，能言不是声。斩新提活句，冬后一阳生。一言道尽，却成两橛。击鼓升堂，子承父业。出一丛林，入一丛林。不具参方眼，难透祖师心。秋风高，秋叶脱。乱走衲僧，天涯海角。触目不会道，运足焉知步。倒腹倾肠，翻成露布。石田顶戴诸人，争敢丝毫错误。却忆王老师，不打这破鼓。坦老勾贼破家，罗山就窠打劫。勘證将来，未免髑髅敲磕。达磨不会禅，夫子不识字。第一莫将来，将来不相似。不是世间法，亦非西祖意。晷运推移，日南长至。幽州江口石人，不道光阴虚弃。一不成一，二不成二。喝水成水，敲骨出髓。眼有瞳人，色斯举矣。无心亦无法，非法亦非心。大勋不竖赏，柴扉草自深。通身无觅处，遍界不曾藏。闭目中秋坐，却笑月无光。大地人人具眼，明星夜夜流辉。瞿昙不著便，失却一双眉。后代儿孙那得知，一年一度乱针锥。院无大小，众无多寡。有个折脚铛儿，要人提上挈下。不堕功勋，不触风化，千里追风看良马。透过牢关，纵横独步。脚头到处生涯，谁道此山无路。钟山乍住，百事随宜。无可不可，左之右之。些子不通方处，料想诸人未知。举古举今，和泥合水。说心说性，画虎成狸。石中有玉，沙里无油。德山临济，未出常流。却忆寒山子，时临古渡头。法尔不尔，如何指南。古佛露柱，昼夜交参。蒋山虽恁么道，西天有人不甘。四月十五结，虚空遭火爇。此土与西天，同途不同辙，镇州萝卜并州铁。今朝五月五，石田无剩语。打破鬼门关，三更日卓午，明眼衲僧迷却路。深山岩崖中，迥绝无人处。个事分明，十成显露。拟著便乖张，不拟成差互。赵州亲见南泉，百丈曾参马祖。田地稳密，关窍玲珑。识得无寒暑处，任他寒暑相攻，个里同途辙不同。长沙见处虽亲用处粗，仰山口里相呼肚里狡。灼然好个大虫，可惜已伤牙爪。焦砖打著连底冻，赤眼撞著火柴头。将军但得嘉声在，何必荣封万户侯。见闻觉知，行住坐卧。眨上眉毛，早已蹉过。赤脚唱山歌，路上无人和。直下是，直下是。钝鸟不离窠，良驹千万里。身心一如，身外无馀。长安虽乐，不是久居。禅非意想，道绝功勋。青天白日，有迷路人。两日晴，三日雨。衲僧皮草，无㬠㫰处。言诠不及处，文彩未生时。电光石火，犹尚迟迟。直下横身担荷得，藕丝牵动五须弥。以大圆觉，无绳自缚。为我伽蓝，凡圣交参。身心安居，换水养鱼。平等性智，落在第二。莫教辜负两茎眉，九十日从今日始。明如日，黑如漆。一犬吠虚，千猱啀宝。山僧有口，多时挂壁。却烦拄杖子，与诸人通个消息。东土衲子心粗，西天蜡人泪滴。今朝端午节，钟山强饶舌。家无白泽之图，妖怪自然消灭。灭，灭，夜行一任贪明月。有祖以来，无人奈何。德山临济，特地干戈。水到沧溟不是波。未过蒋山关，须过蒋山关。过得蒋山关，呼唤不回，牢笼不住。平地鼓洪波，青天撒白雨。石田笑嘻嘻，未敢轻相许。射虎不真，徒劳没羽。平如镜，烂如泥。迷则迷于悟，悟则悟于迷。禹力不到处，河声流向西。江南成橘，江北成枳。还有优劣也无，具眼者辨取。慧日峰高，门庭壁立。放一线开，从这里入。一径直，二周遮。擒虎兕，辨龙蛇。白玉无瑕却有瑕。九重降旨，阖国咸知。一句当头，诸人未委。只如新长老，宁可截舌，不犯国讳。向上一路，千圣不然。目前无异草，脚下有青天。众流成海，众毛成毬。一棚俊鹘，儒雅风流。石田无一事，坐地看扬州。石田乍到，人事纷纷。拈得鼻孔，失却眼睛。佛法二字，不怕烂却，且听诸方行棒喝。千五百人善知识，不念吾宗正岑寂。五峰趯倒浪翻空，大地山河俱失色。金风体露，叶落归根，只堪惆怅不堪陈。不结毗卢印，那弘古佛心。明月照幽谷，寒涛助夜砧。至人变化，体妙难名。去来不以象，动静不以形。通途自寥邈，何处不称尊。更无一法可当情，直踏毗卢顶上行。独能岗上，慧日峰前。云月是同，溪山各异。正法眼，破沙盆。劝君更尽一杯酒，西出阳关无故人。风萧萧，雨萧萧，丝毫不动，平步丹霄。便恁么去，南山门下，土亦难消。赤肉团上，壁立万仞。临济德山，因邪打正。罗纹结角，百匝千重。等闲抛一钓，惊起碧潭龙。寸丝不挂，赤肉犹存。黄头碧眼，叫屈无门。我行荒草里，汝又入深村。万古长空，一朝风月。有祖以来，话作两橛。石田好是明明说，八十翁翁嚼生铁。古今日月，依旧山河。新年佛法，特地干戈。水到沧溟不是波。尽大地不是自己，参天荆棘。尽大地总是自己，满目尘埃。横三竖四，捏聚放开。要与南山相见，还我第一筹来。明如日，黑如漆。通天大路，万重铁壁。南山口似血盆，争敢妄通消息。至道无难，惟嫌拣择。山河大地，日月星辰。草木丛林，鸟兽人畜。不是龙门客，切忌遭点额。一生空拽露布，末后又把不住。灭度不灭度，总非吾弟子，破布囊尽底翻出。苍天中更添冤苦，可惜黄金成粪土。不著佛求，不著法求，不著僧求。春花烂熳，春事绸缪。若将春意会，特地惹春愁。悉达今朝出母胎，无端满目是尘埃。山僧倾倒西湖水，索性从头洗一回。四月十五同结，此土西天不别。杀尽安居，只得一橛，杨花不是天边雪。是句亦刬，非句亦刬。公案见成，打叠不辨。瞎驴趁队过新罗，临济德山空眨眼。眼似流星，机如掣电。过得南山门，未见南山面。天气稍热，别时相见。摩耶佛母，现女主身。退藏于密，得一以宁。贵无敌，富无伦。节逢寿庆，四海欢声。愿将西祖真消息，仰祝皇龄万万春。一不成，二不是。建立乖宗，扫除失旨。佛法二字，不怕烂却。俊快衲僧，隔墙见角。临济德山，蹉过一著。巧尽拙出，水到渠成。举足下足，十字纵横。三千里外，已被南山换却眼睛。雪峰辊毬，禾山打鼓。要觅旨归，月不破五。取不得，舍不得，状不得。西天碧眼胡，尽力道不识。识不识，临际德山，太平奸贼。息虑迷源，明机自昧。祖师知有处，诸人不知。诸人知有处，祖师不会。知不知，会不会，国有宪章，三千条罪。有祖以来，递相欺诳。两两三三，隔靴抓痒。山僧有口未曾开，早已龟毛长数丈。见得彻，用得亲。阳春不同调，入水见长人。可惜黄金如粪土，撒向阎浮人不顾。饱丛林，没量汉，法战当先，清机历掌。假饶千佛出头，也下一槌定当。深闻浅悟，浅闻深悟。只知贪程，不觉蹉路。天无门，地无户。文殊维摩，撒手归去。衲僧向这里插得嘴，南山分半院与你住。深固幽远，无人能到。山前一片闲田，松竹清风浩浩，缺齿老胡不得妙。九年坐兀兀，胡僧无妙诀。长安路坦然，夜行人不绝。布袋头结，圣凡路绝。蜡人冰，鹅护雪。西天恁么，此土还别。直下是，直下是，没量大人，抬脚不起。可怜伎死杜禅和，犹是哓哓挂唇齿。前佛纪纲，后佛性命。衲僧腰间古历日，定是三年逢一闰，不知东平打破镜。溪东溪西水牯，四海五湖皇化。俱胝指头禅，一生受用不尽，赵州无拣择，五年分疏不下。南山忍俊不禁，今日轻酬重价。肥儱俑，无腹孔。不识字，有钱用。一夏过半，久参事慢。伶俐衲僧，一咬便断。不坐空王殿，不挂本来衣。何须便恁么，切忌未生时。三通鼓罢，簇簇上来。诸人减却多少威光，南山入地三尺。当头一句，无过直与。南山有口，不敢错举，笑破露柱。祖师门下，尺水丈波。若也觑得破，轮王髻中珠分文不直。若觑不破，迦叶粪扫衣价重娑婆。千个万个伎死禅和，临济德山将奈何。禁足护生，西天此土。尽是死门，终非活路。从上佛祖逆风扬尘，后代儿孙日中迷路。却忆禾山老古锥，逢人偏道解打鼓。东头贵买，西头贱卖。田地稳密衲僧，不妨游戏自在。和尚子，莫妄想。怀州牛吃禾，益州马腹胀。南山饶你七穿八穴，也未免手中痛棒。相见不须瞋，君穷我亦贫。谓言侵早起，更有夜行人。南斗七，北斗八。风来树动，鱼行水浊。诸人三十年后眼开，莫道南山有口无舌。九十日安居，遍地无行路。意不停玄，眼不挂户。布袋头开，乾坤独露。万里寸草无，踏著不相似。推不进前，约不退后。临济白拈，未是好手。南山不惜两茎眉，玉箸空将撑虎口。吾常于此切，密意在汝边。麟龙不为瑞，鹤龟自成仙。东西南北，？著磕著，四维上下，天平地平。佛法大有在，只是无人證明。咄，我行荒草里，你又入深村。长者长法身，短者短法身。袖头打领，腋下剜襟，即不问你诸人。棒喝交驰如雷掣，颠言倒语三寸舌。南州打到北州头，瓮里何曾失却鳖。养子不及父，家门一世衰。过山寻蚁迹，能有几人知。老和尚你知我知，莫教漏泄天机。冷水点沸锅，舌头不出口。可惜老岩头，慈悲成过咎。秋风凋败叶，游子未归家。直饶归得后，无处立生涯。白蘋红蓼对芦花，令人长忆老玄沙。指天指地，讨甚巴鼻。钉钉胶粘，刀刮水洗。儿孙一杓香汤，大似恭而无礼。古人一期恁么道，白玉无瑕却有瑕。路途之乐，终不到家。释迦已往，弥勒未生。正当无佛世界，大地共乐升平。不图打草，只要蛇惊。九十日饭钱且置，浆水钱教谁还。若是眼生三角，衲僧便解乘时豹变。妙旨迅速，言说来迟。龙门上客，未举先知。九夏安居毕，布袋结头开。衲僧无定度，南岳与天台。中路？著脚指头，方知南山一夏不辜负你。通天大路，铁壁万重。全机拶透，笑破虚空，羚羊挂角不留迹。寻常颠说倒说，何曾开口动舌。不妨雪上加霜，更与诸人一决。